KIRJALLINEN KYSYMYS E-2445/99 esittäjä(t): Umberto Bossi (TDI) komissiolle. Suojattuja alkuperänimityksiä ja suojattuja maantieteellisiä merkintöjä valvovat yksityiset laitokset.



Virallinen lehti nro 225 E , 08/08/2000 s. 0135 - 0136



KIRJALLINEN KYSYMYS E-2445/99 esittäjä(t): Umberto Bossi (TDI) komissiolle (16. joulukuuta 1999) Aihe: Suojattuja alkuperänimityksiä ja suojattuja maantieteellisiä merkintöjä valvovat yksityiset laitokset Neuvoston asetuksessa (ETY) 2081/92(1) maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetaan Italian hallitukselle mahdollisuus valita vain yksi yksityinen laitos vastaamaan tietyn tuotteen valvonnasta. Tämä on vastoin maataloustuottajien perusoikeuksia, sillä vaikka heidän tuotteensa vastaisivat tuotteen eritelmässä lueteltuja edellytyksiä, tuottajat joutuvat hyväksymään nimetyn ja yksinoikeudella toimivan valvontalaitoksen sopiviksi katsomat hinnat sekä tutkimusten tekotavan. Lisäksi on ilmoitettu tapauksista, joissa yksityinen laitos olisi valtion valvontaviranomaisten suostumuksella poikennut tekemissään tarkastuksissa huomattavasti komission esittämässä virallisessa eritelmässä mainituista vaatimuksista. Voisiko komissio kertoa, 1. mikä taho vastaa siitä, että yksityisten laitosten tekemissä tarkastuksissa noudatetaan eritelmässä lueteltuja vaatimuksia? 2. eikö sen mielestä olisi suotavampaa, että valvonnasta vastaavat yksityiset laitokset valittaisiin vapailla markkinoilla niin, että yksityiset ja yhtyneet tuottajat voisivat itse etsiä parhaat taloudelliset ja tekniset olosuhteet tuotteidensa tarkastukselle? 3. eikö yhden ainoan laitoksen valitseminen valvomaan tiettyä tuotetta voi aiheuttaa vakavia vahinkoja suojattuja alkuperänimityksiä ja suojattuja maantieteellisiä merkintöjä omaavia tuotteita valmistaville yrityksille, joiden on pakko hyväksyä taloudelliset ehdot ja palvelut ilman valinnanvaraa ja ilman, että hintojen määräämisestä ja tarkastusten tekemisestä, jotka nykyisin ovat yhden ainoan valitun yksityisen laitoksen vallassa, olisi tarkkoja sääntöjä? (1) EYVL L 208, 24.7.1992, s. 1. Franz Fischlerin komission puolesta antama vastaus (11. tammikuuta 2000) Arvoisan parlamentin jäsenen kirjallisiin kysymyksiin P-1845/99(1) ja P-2334/99(2) aiemmin annettujen vastausten perusteella komissio vahvistaa, että maataloustuotteiden ja elintarvikkeiden maatieteellisten merkintöjen ja alkuperänimitysten suojasta 14 päivänä heinäkuuta 1992 annetussa neuvoston asetuksessa (ETY) N:o 2081/92(3) säädetään, että valvonta voi rakenteeltaan koostua yhdestä tai useammasta nimetystä valvontaviranomaisesta ja/tai jäsenvaltion tähän tarkoitukseen hyväksymästä yksityisestä laitoksesta. Jäsenvaltiolla, jossa suojatun alkuperänimityksen (SAN) tai suojatun maantieteellisen merkinnän (SMM) saanut maantieteellinen alue sijaitsee, on oikeus päättää valvontalaitosten rakenteesta ja määrästä. Lisäksi mainitun asetuksen 10 artiklan 4 kohdassa säädetään, että jos valvontaviranomaiset toteavat, että maataloustuote, jolla siinä jäsenvaltiossa on suojattu alkuperänimitys, ei täytä eritelmän vaatimuksia, niiden on toteutettava aiheelliset toimenpiteet sen varmistamiseksi, että tätä asetusta noudatetaan. Niiden on ilmoitettava jäsenvaltiolle valvontaa suoritettaessa toteutetut toimenpiteet. Kyseisten tuottajien on kuitenkin käytettävä eritelmissä annettua valvontalaitosta Valvontalaitosten osalta mainitussa artiklassa säädetään, että niiden on täytettävä standardissa EN 45011 (varmennuselinten yleiset perusteet), jota on muutettu 18. helmikuuta 1998, määritellyt edellytykset. Jäsenvaltioiden on varmistettava, että valitut valvontalaitokset täyttävät moitteettomasti tässä standardissa vahvistetut edellytykset. (1) Katso sivu 27. (2) Katso sivu 105. (3) EYVL L 208, 24.7.1992.